title: Sierra de la Cantera d'el Saso
text: La sierra de la Cantera d'el Saso u sierra d'el Saso ye una aliniación montanyosa con dirección NW-SE que fa parte de la unidat morfoestructural dita "serranías marguinals" de lo Sistema Iberico terolano. Ye un anticlinal cabalgant que desparte la depresión d'Andorra a lo sud y la Chumilla a lo norte, ya en la depresión d'Ebro.
  
  Se troba en la part oriental de la provincia de Teruel entre las comarcas d'Andorra-Sierra d'Arcos y Baixo Aragón. La superficie de la sierra de la Cantera d'el Saso perteneixe a los termins municipals d'Andorra y Alcorisa.
  
  Encara que bell autor la considere como part de lo sector oriental de la sierra d'Arcos, representa un plego de dirección W-E mes vinclau a l'anticlinal de Calanda que a los plegos de la sierra d'Arcos y ye despartida de La Tajonera por materials cenozoicos por a on que pasa lo barranco de Val de Común, que representa una discontinuidat. Antiparte, en la redolada la nombran con un microtoponimo que presenta lo formant chenerico de sierra.
  
  Altarias 
  La principal altaria ye de 839 m, seguida d'atras como penya de l'Aguila (834 m), cabezo d'el Pinar, y El Saso (787 m), que encara que no siga l'altaria mes gran, da nombre a la sierra y presenta un vértiz cheodesico.
  
  Toponimia 
  L'oronimo sierra de la Cantera d'el Saso presenta un formant saso recurrent en la toponimia aragonesa y derivau de lo latín SAXUM ("penya").
  
  L'atro formant cantera se torna a trobar en atras zonas de la provincia de Teruel y no necesariament significa "pedrera". En Puertomingalbo la palabra cantera s'emplega pa decir "mont" con lo sentiu de terreno que no se puede treballar agricolament, u tamién especificament como dende a on que s'observa lo terreno, lo que enlaza con lo significau aragonés de cantera como marguin u canto de plataforma. En ansotano se documenta un significau de cantera como "ladera".
  
  L'oronimo completo ye largo y se puede presentar acurzau como sierra d'el Saso u sierra de la Cantera-Saso.
  
  Hidrolochía 
  Las versants meridional y nordoriental desauguan enta lo río de Calanda dreitament u a traviés de tributarios como lo río Alchozasa, la versant nordoccidental desaugua enta lo Regallo a traviés de barrancos como la Val de Común.
  
  Este zaguer barranco desparte la sierra de la Cantera d'el Saso de La Tajonera a l'ueste y un barranco tributario de lo río de Calanda la desparte de la sierra de la Galga a l'este.
  
  Referencias
  
  Bibliografía 
   Eduardo Viñuales Cobos (coordinador): Red natural de Aragón. nº 15, Bajo Aragón Prames, 2007.
   José Luis Peña Monné et al. : Geomorfología de la Provincia de Teruel. Instituto de Estudios Turolenses, 1984.
   Instituto Geológico y Minero de España: Mapa Geológico de España E 1:50.000. Calanda. Servicio de publicaciones de Ministerio de Industria y Energía, 1978.
  
  Cantera d'el Saso
  Cantera d'el Saso
  Caballos
  Caballos
  Cantera d'el Saso
  Alcorisa
  Andorra (Teruel)
  Saso